Virallinen lehti nro C 398 , 21/12/1998 s. 0052



A4-0427/98 Päätöslauselma Slovakian hakemuksesta Euroopan unionin jäseneksi Wienissä 11. ja 12. joulukuuta 1998 pidettävää Eurooppa-neuvostoa varten Euroopan parlamentti, joka - ottaa huomioon Slovakian 27. kesäkuuta 1995 esittämän hakemuksen Euroopan unionin jäseneksi, - ottaa huomioon komission lausunnon tästä hakemuksesta (KOM(97)2004 - C4-0376/97), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa lausunnon ehdotuksesta neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ((EYVL C 104, 6.4.1998, s. 110.)) ja 11. maaliskuuta 1998 antamansa päätöslauselman ehdotuksista neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) ((EYVL C 104, 6.4.1998, s. 113.)), - ottaa huomioon 12. ja 13. joulukuuta 1997 Luxemburgissa ja 15. ja 16. kesäkuuta 1998 Cardiffissa kokoontuneen Eurooppa-neuvoston tekemät päätökset, - ottaa huomioon 8. lokakuuta 1998 antamansa päätöslauselman Slovakian tasavallasta ((Kyseisen istunnon pöytäkirja, osa II, kohta 14.)) maassa 25. ja 26. syyskuuta 1998 pidettyjen parlamenttivaalien johdosta, - ottaa huomioon komission 4. marraskuuta 1998 esittämät kertomukset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0427/98), A. ottaa huomioon, että Slovakia ei voi osallistua jäsenyysneuvotteluihin ensimmäisten joukossa, koska sen poliittinen järjestelmä ei ole toistaiseksi täyttänyt kaikkia Kööpenhaminassa vahvistettuja poliittisia kriteerejä, vaikka sen taloudellinen tilanne olisi antanut mahdollisuuden neuvottelujen käynnistämiseen saman aikaisesti ns. "5+1-ryhmän» maiden kanssa, B. ottaa huomioon, että 25. ja 26. syyskuuta 1998 pidetyt vaalit toimitettiin esteettömällä ja asianmukaisella tavalla ja että ne vastasivat toiveita, joita Euroopan unioni oli asettanut Slovakian väestön demokraattisiin pyrkimyksiin, C. ottaa huomioon uuden hallituksen ilmaiseman pyrkimyksen saada Slovakia Kööpenhaminan poliittisten ja taloudellisten kriteerien mukaiseksi, D. ottaa huomioon, että olennaiset päätökset uuden hallituksen muodostamiseksi sekä toimintojen demokraattiseksi jakamiseksi uudessa parlamentissa on tehty ja että myös hallitusohjelman laajat suuntaviivat on jo hyväksytty, E. katsoo, että Slovakian on jatkettava taloutensa mukauttamista yhteisön säännöstön vaatimuksiin ja että on erityisen tärkeää, että Slovakian viranomaiset torjuvat päättäväisesti eräitä makrotalouden negatiivisia kehityspiirteitä ja palauttavat ulkomaisten sijoittajien luottamuksen, joka on määräävä tekijä Slovakian talouden nykyaikaistamisessa, F. katsoo, että komission, Eurooppa-neuvoston ja Euroopan parlamentin antama tunnustus Slovakian erityisille olosuhteille ja maan muuttuneelle tilanteelle saattaisi osaltaan tehostaa kestävästi maassa toteutettavia toimia; 1. Tähdentää, että liittymiskehityksen tulee koskea kaikkia maita, joiden kanssa Euroopan unioni on tehnyt Eurooppa-sopimuksen, ja korostaa jälleen kerran olevansa täysin vakuuttunut, ettei pidä muodostaa suljettuja hakijamaaryhmiä, sekä painottaa, että intensiiviseen neuvotteluvaiheeseen olisi voitava siirtyä kitkattomasti millä hetkellä hyvänsä; 2. Uskoo, että jäsenyyttä hakeneiden maiden asteittainen yhdentyminen Euroopan unioniin vaikuttaa merkittävällä tavalla Euroopan turvallisuuteen; 3. Toivoo, että Slovakia voisi liittyä mahdollisimman nopeasti niiden maiden joukkoon, joiden kanssa neuvosto on päättänyt käynnistää jäsenyysneuvottelut, ja katsoo samalla, että Slovakian poliittinen kehitys on oikeansuuntaista ja että sitä on jatkettava; 4. Kehottaa siten Eurooppa-neuvostoa joustavuuteen tarkastellessaan uudelleen Slovakian ehdokkuutta, ja on pyytänyt komissiota arvioimaan uudelleen Slovakian tilanteen niin, että päätös neuvottelujen aloittamisesta voidaan tehdä ennen Saksan puheenjohtajakauden päättymistä; 5. Odottaa, että Slovakian uusi hallitus osoittaa haluavansa toteuttaa poliittiset uudistukset, jotka ovat välttämättömiä, jotta Slovakiasta tulisi demokraattisia periaatteita, ihmisoikeuksia ja vähemmistöjen oikeuksia kunnioittava aito oikeusvaltio; 6. Kehottaa lisäksi Slovakiaa ryhtymään välittömästi tarvittaviin toimiin toimivan markkinatalouden toteuttamiseksi ja avoimuuden ottamiseksi käyttöön tässä prosessissa etenkin yksityistämisen suhteen; 7. Kehottaa Slovakiaa toteuttamaan tarvittavat toimet, jotta voitaisiin nopeuttaa yhteisön säännöstöön siirtymistä, mikä edellyttää, että maa uudistaa ja vahvistaa samalla hallinto- ja oikeusjärjestelmäänsä; 8. Kehottaa Slovakiaa yleisesti nopeuttamaan liittymisen valmisteluprosessia, mikä lyhentää tulevien neuvottelujen kestoa; 9. Rohkaisee Slovakiaa toteuttamaan, Euroopan unionin tukemana, tarpeelliset toimenpiteet makrotaloudellisen tasapainon palauttamiseksi, ulkomaisen pääoman ja sijoitusten houkuttamiseksi ja jatkamaan yhteisön säännöstöön siirtymistä; 10. Pitää tervetulleena uuden hallituksen valmiutta Slovakian tähänastisen energiapolitiikan tarkasteluun; kehottaa Slovakian hallitusta harkitsemaan teknisesti vanhentuneiden ydinvoimaloiden sulkemista mahdollisimman pian; 11. Pyytää komissiota tekemään uuden arvion Slovakian tilanteesta niin, että Euroopan parlamentti ja Eurooppa-neuvosto voivat tehdä päätöksen neuvottelujen käynnistämisestä Slovakian kanssa vuoden 1999 ensimmäisen puoliskon aikana; 12. Pyytää molempia osapuolia käyttämään sillä välin täysin hyväksi nykyisiä välineitä, erityisesti Eurooppa-sopimusta ja liittymistä valmistelevaa kumppanuutta keskinäisen yhteistyön kehittämiseksi tavoitteena Slovakian liittyminen Euroopan unionin jäseneksi; 13. Pyytää myös, että Eurooppa-konferenssi olisi foorumi, jossa Euroopan unioni ja Slovakia käsittelevät lähentymiseen liittyviä ongelmia yhdessä muiden jäsenyyttä hakeneiden maiden kanssa ja ryhtyvät lähentämään ulko- ja turvallisuuspolitiikkaansa sekä lakeja, asetuksia ja hallinnollisia määräyksiään kolmanteen pilariin kuuluvissa asioissa; 14. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Slovakian hallitukselle ja parlamentille.